Марко Ганчев
Бащи и деца

chitanka.info

В каменоделното село Марино,

във виноделното село край Рим

като статуи над чашите с вино,

сивокаменни ние седим.

Той говори за събрания и плакати —

активист, агитатор, практик.

Сякаш съм малък и слушам тате,

само че на непознат език.

Само че нежните ми ръчички

са опалени от живота груб

и зная повече от всички

деца-чудо, събрани накуп.

А най-страшното е, че зная

по-много и от своя баща,

който си мисли, че право в рая

води осъществената му мечта.

Ти предвкусваш победата сладко.

Аз съм пил и горчивия й пелин.

Много е трудно, татко,

с толкова знаещ син.

Син и баща, еднакво високи,

се изправяме на раздяла

и поемаме на разни посоки,

всеки своя камък да дяла…

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.